SDP:n viikolla esittelemän vero-ohjelman ajatus verottaa maastamuuttajan omaisuutta ennen hänen muuttoaan uuteen kotimaahansa on herättänyt vilkkaan keskustelun lauantaina.

Aiheen nostivat esiin yrittäjä Kim Väisänen ja kansanedustaja Elina Lepomäki(kok.), jotka ovat kommentoineet sitä sosiaalisessa mediassa sekä mielipidekirjoituksessaan Helsingin Sanomissa.

–Monilta meni täysin ohi demareiden vero-ohjelman tavoite muuttaa Suomeen syntyminen vankilatuomioksi, Väisänen toteaa Twitterissä.

SDP:n vero-ohjelmassa vero on nimetty arvonnousuveroksi.Verolle halutaan se omaisuuden arvonnousu, joka kertyi henkilön asuessa Suomessa.

–SDP:n vero-ohjelmassa oli joitain hyviäkin aineksia, mutta tämä ei kuulu niihin. Tarvitsemme pikemmin enemmän kuin vähemmän kansainvälistä liikkuvuutta sekä yksityistä pääomaa: niin henkistä kuin aineellista, Elina Lepomäki tviittaa.

Väisänen, Lepomäki ja Elinkeinoelämän keskusliiton EK:n toimitusjohtaja Jyri Häkämies arvioivat mielipidekirjoituksessaan, että koska Euroopan unionin perusperiaatteisiin kuuluu varmistaa ihmisten, omaisuuden, palvelujen ja rahan vapaa liikkuvuus unionin alueella, kyseisen kaltaisen verolainsäädännön toimeenpaneminen on haasteellista.

–Euroopan unionin tuomioistuin on ottanut päätöksissään hyvin kielteisen kannan niissä tapauksissa, joissa EU-maa on yrittänyt säätää vapaata liikkuvuutta rajoittavaa exit-veroa, he toteavat.

SDP:n veropoliittinen asiantuntija Lauri Finér vastaa, että arvonnousuverolla tiivistetään veropohjaa siten, että myyntivoitot verotetaan siellä missä arvonnousu kertynyt.

–Ehdottamamme arvonnousuvero/exit tax käytössä lukuisissa maissa ja takaa tiiviit veropohjat, mikä takaa neutraalin verotuksen ja matalat kannat. Tarkoittaa, että myyntivoitto verotetaan kertaalleen siellä, missä arvonnousu kertynyt, hän tviittaa.

Kokoomuksen kansanedustaja Timo Heinonen varoittaa, että exit-vero olisi este myös yritysten kasvulle.

–Sdp:n maastomuuttovero’sta ei enää ole pitkä matka entiseen itänaapuriin mistä ei päässyt edes maksamalla pois. SDP:n suunnittelema exit-vero olisi myös yritysten kasvun este, hän kommentoi Twitterissä.

SDP:n vero-ohjelmassa arvioidaan, että ottamalla käyttöön arvonnousuveron Suomi voisi verottaa myynteihin, perintöihin ja lahjoihin sisältyviä arvonnousuja siltä osin, kuin ne ovat syntyneet Suomessa asuessa.

–Näin tulo verotetaan kansainvälisen verotuksen periaatteiden mukaan siellä, missä se on kertynyt, ohjelmassa sanotaan.

SDP:n mukaan tällainen vero on käytössä esimerkiksi Yhdysvalloissa, Norjassa ja Ranskassa.

Lue myös: SDP julkaisi 12 kohdan listan: Näin verotusta tiukennettaisiin ja verovuotoja tukittaisiin